Abalandeli beHighalnders: Kumele Kube Lenguquko Kuqembu leBosso
Abeboard ye Highlanders batshele abalandeli ukuba kusemandleni abo ukuba kuqhutshwe inguquko engadala ukuba leliqembu liphume ezikweledeni lithuthuke.
BULAWAYO — Inkokheli kanye labandeli beqembu le Highlanders sebekunanzelele ukuba leliqembu kumele lamukele inguquko ezakwenza lingatshabalali njengoba libhekane lesikwelede esedlula ingxenye yesigidi samadola aseMelika. Iqembu le Highlanders likhanya selizimisele ukuba ngelinye lamaqembu azaqala ukwemukela uhlelo lwe Fifa Club Licensing kwele Zimbabwe. NgeSonto edluleyo inkokheli yeqembu ikhalaze kubalandeli beqembu abangene umhlangano we Annual General Meeting icela ukuba iphiwe imvumo yokusungula uhlelo lokuguqula isisekelo sombuso waleliqembu, iclub constitution. Lokhu kuza ngoba inkokheli yeqembu isinanzelele ukuba isimo somnotho esingamanga kuhle kuqembu le Bosso singalungiseka kuphela nxa kungemukelwa izinqumo zenhlanganiso ye Fifa eziqukethwe luhlelo lwe club licensing. Ilunga leboard ye Highlanders uElkanah Dube utshele abalandeli ukuba kusemandleni abo ukuba kube lenguquko engadala ukuba leliqembu liphume ezikweledeni. Iqembu le Highlanders lilesikwelede esedlula ingxenye yesigidi samadola asemelika njalo owake waba ngonobhala jikelele waleliqembu uNhlanhla Dube uthi nxa kungasabanga lenguquko leliqembu lingatshabalala. Okhokhela inhlanganiso yabasekeli beqembu le Highlanders kwele South Africa uDaniel Molokele uthi iqembu le Highlanders akumelanga ngabe liyahawula ngokuswela imali. Inguquko edingakala kuqembu le Highlanders yiyo leyo equkethwe kuhlelo lwe Fifa Club licensing lona olukhuthaza ukuba iqembu liziphathe njengebhizimusi. Isiphathamandla senhlanganiso ye Premier Soccer League uKenny Ndebele uthi uhlelo lwe Fifa Club Licensing selwayemukelwa kwamanye amazwe kodwa alukagxili impande kwele Zimbabwe. Iqembu le Highlanders ngelinye lamaqembu okuthiwa ngawe community okutsho ukuba abanikazi balo ngabantu abalilandelayo njalo bakhona abazwakala besola ukuba mhlawumbe inguquko ezingalethwa lezi zingadala ukuba licine lithengwa libe ngelomuntu othile. Inkokheli yeqembu ikhangelelwe ukuba isungule inhlelo zokukhulumisana labalandeli kanye lengcwethi zemidlalo kanye lezomthetho ukuze kuthi kufika inyanga kaNhlangula sekucaca ukuba kuqhubekani kuleliqembu mayelana lenguquko ezikhangelelwe ukusindisa iqembu engozini yokutshabalala.